Video: O‘zbekistondan maymun bolasini olib chiqishga uringan shaxslar qo‘lga olindi

Toshkent viloyati bojxona boshqarmasi kontrabanda va bojxona qonun buzilishiga qarshi kurashish bo‘limi xodimlari tomonidan o‘tkazilgan tezkor tadbir davomida noodatiy bojxona qonun buzilishi fosh etildi. Bu haqda Davlat bojxona qo‘mitasi axborot xizmati “Daryo”ga xabar berdi.

Tadbir davomida Toshkent viloyati Zangiota tumani hududidan o‘tuvchi davlat chegarasi yaqinida turgan Spark rusumli avtomashina bojxonachilar e’tiborini tortdi va avtoulov hamda uning ichida o‘tirgan fuqarolar F.U. va J.S. belgilangan tartibda xolislar ishtirokida nazoratdan o‘tkazildi.
Natijada avtomashina salonida noyob orangutan turiga mansub maymun bolasi borligi ma’lum bo‘ldi.
“Shuningdek, fuqaro U.F. bojxonachilarni payqashi bilanoq uddaburonlik bilan mashina yoniga uloqtirgan tamaki qutisi ham tekshirildi.
Tekshiruv jarayonida tamaki qutisida 0,36 gramm gashish giyohvandlik moddasi borligi aniqlandi. Fuqaro J.S.ga tegishli sumkada esa 4 dona turli dori vositalari borligi ham ma’lum bo‘ldi”, — deyiladi xabarda.
Qonunbuzardan olingan maymun bolasi Toshkent hayvonot bog‘iga topshirildi. Hozirda mazkur holat yuzasidan bojxona organlari tomonidan surishtiruv harakatlari davom ettirilmoqda.